FI Euroopan unionin virallinen lehti CE 88/372

(2004/C 88 E/0377)

KIRJALLINEN KYSYMYS E-1767/03

esittäjä(t): Charles Tannock (PPE-DE) komissiolle

(28. toukokuuta 2003)

Aihe: Indonesian kristittyjen vainoaminen

Monissa raporteissa on kerrottu, että muslimit vainoavat kristittyjä Indonesiassa. Kristittyjä on pidätetty uskonnollisiin väkivaltaisuuksiin kiihottamisen vuoksi. Näin tapahtui kolmelle kristitylle Sulawesin keskiosassa sijaitsevassa Palussa syyskuussa 2000, ja heidät tuomittiin kuolemanrangaistuksiin. Oikeudenkäynnin aikana tuhannet mielenosoittajat huusivat rakennuksen ulkopuolella uhkaillen sekä asianajajia että todistajia. Tämän seurauksena vain yksi puolustuksen hyväksi todistamaan lupautuneesta 18 todistajasta antoi lausunnon ja vain kaksi neljästä puolustusasianajajasta suostui puolustamaan syytettyjä.

Voiko komissio ilmoittaa, mitä tietoja sillä on tuomittujen henkilöiden kohtalosta, onko se ottanut esille heidän tapauksensa ja mitä tietoja sillä on kristittyjen vainoista eri puolella Indonesiaa? Tietääkö komissio, onko väkivaltaisuuksia järjestetty viranomaisten taholta tai ovatko ne saaneet jonkinlaista tukea viranomaisilta? Uskooko komissio tilanteen parantuvan vaiko huononevan jatkossa?

Christopher Patteriin komission puolesta antama vastaus

(30. kesäkuuta 2003)

Kysymyksessä viitataan Fabianus Tibon, Marianus Riwun ja Dominggus da Silvan tapaukseen. Kyseisille henkilöille langetettiin kuolemantuomio Palun alueen tuomioistuimessa huhtikuussa 2001, koska he olivat osallisina Poson mellakassa kesä-heinäkuussa 2000. Mellakassa sai surmansa 200 henkeä. Toukokuussa 2001 Keski-Sulawesin ylioikeus hylkäsi vetoomukset tuomioiden lieventämisestä. Kolme vastaajaa jätti syyskuussa 2002 pyynnön asian käsittelemiseksi uudelleen. Tähän mennessä asiassa ei ole tehty uutta päätöstä.

Komissio on seurannut tiiviisti Keski-Sulawesin tilannetta kuten alueen väkivaltaisuuksiin liittyviä oikeudenkäyntejä ja jatkaa asian tiivistä seuraamista edelleen. Komissio on myös toimittanut humanitaarista apua maan sisäisille pakolaisille ja paikallisyhteisöille humanitaarisen avun toimiston (ECHO) ja kotiseudultaan siirtymään joutuneille henkilöille suunnattujen ohjelmien (Aid to Uprooted People programmes) avulla.

Keski-Sulawesissä toimivien yhteisön toimijoiden ja muiden kansainvälisten järjestöjen ja kansainvälisten valtiosta riippumattomien järjestöjen mukaan tilanne siellä on vakiintunut kuluneen vuoden aikana. Malinon (1) prosessi on joistakin huomattavista puutteistaan huolimatta alkanut luoda mahdollisuuksia saada konflikti päättymään.

(1) Joulukuussa 2001 maan hallitus kokoontui kansalaisten hyvinvointia koordinoivan ministerin Jusuf Kallan johdolla sovittelemaan kaksipäiväistä kokousta Poson 25 muslimijohtajan ja 24 kristittyjen johtajan välillä Malinossa, Etelä-Sulawesissa. Osapuolet sopivat lopettavansa konfliktin ja toimivansa yhdessä rauhan säilyttämiseksi Posossa, Keski-Sulawesissa, sekä antoivat 10-kohtaisen julistuksen (Malinon julistuksen). Hallituksen ensisijaisena tavoitteena on pitää sotivat yhteisöt erillään toisistaan sekä ylläpitää rauhaa ja järjestystä, minkä jälkeen Malinon julistuksen sisältöä levitetään ruohonjuuritasolla. Käyttöön on otettu erikoisturvallisuusjoukkoja, jotka ovat toteuttaneet ”siivousoperaa-tioita” aseiden keräämiseksi molempien sotaa käyvien ryhmittymien sotilailta ja taistelijoilta. Hallitus antaa myös taloudellista tukea 100 miljardia Indonesian rupiaa (10 miljoonaa Yhdysvaltain dollaria) hätäsiirtolaisten uudelleen-asuttamiseksi ja jälleenrakennustarkoituksiin. Malinon kokouksen ja sitä seuranneiden toimien jälkeen Poson turvallisuustilanne on parantunut huomattavasti. Liikenneyhteydet on saatu jälleen toimimaan, ja tuhansia aseita on luovutettu vapaaehtoisesti.